Russell A. Alger

Russell Alexander Alger (født 27. februar 1836 i Medina County i Ohio i USA, død 24. januar 1907 i Washington, D.C., var en amerikansk republikansk politiker og offiser. Han var den 20. guvernøren i delstaten Michigan 1885–1887. Han tjenestegjorde som USAs krigsminister under William McKinley 1897–1899. Han representerte deretter Michigan i USAs senat fra 1902 frem til sin død.


== Liv og virke ==


=== Bakgrunn ===
Russell A. Alger Alger ble foreldreløs som tolvåring, og arbeidet selv med to av sine søsken på en farm. Han gikk på Richfield Academy i Summit County i Ohio, og underviste to vintre på en landskole. Deretter studerte han rettsvitenskap i Akron i Ohio, og ble advokat i mars 1859.


=== Karrière ===
Først virket han som advokat i Cleveland, og flyttet så til Grand Rapids i Michigan. Der arbeidet han innen tømmerbransjen og ble meget velstående. Han grunnla også et jernbaneselskap, Detroit, Bay City and Alpena Railroad og ble dets president.
Han giftet seg i 1861 med Annette Henry. Paret fikk ni barn.
Alger deltok i den amerikanske borgerkrig i nordstatenes armé og utmerket seg som oberst i slaget ved Gettysburg.


=== Guvernør ===
Alger vant guvernørsvalget i Michigan i 1884. Han bestemte seg for å ikke stå som kandidat til omvalg i guvernørsvalget i 1886. Han var en av de nominerte kandidatene på republikanernes partikonvent i Chicago forut for presidentvalget i USA i 1888. Han kom på tredje plass etter Benjamin Harrison og John Sherman. Harrison beseiret deretter den sittende presidenten, Grover Cleveland, i selve presidentvalget.


=== Krigsminister ===
Alger etterfulgte i 1897 Daniel S. Lamont som krigsminister. Han fikk kritikk for USAs forberedelser forut for den spansk-amerikanske krig 1898 og motstanderne myntet begrepet «Algerism» som et uttrykk for inkompetanse innen administrasjonen. Han fratrådte i 1899 og ble etterfulgt av Elihu Root. Alger svarte senere på kritikken med å skrive boken The Spanish-American War som utkom i 1901. Særlig ble det lagt ham til last at han utnevnte William R. Shafter som leder for Cuba-ekspedisjonen.


=== Senator ===
Senator James McMillan døde i 1902 i embetet og ble etterfulgt av Alger. Han døde selv i embetet i januar 1907. Alger ble begravet på Elmwood Cemetery i Detroit.


== Bibliografi ==
The Spanish-American War (1901)


== Referanser ==


== Litteratur ==
Robert Sobel og John Raimo (utg.): Biographical Directory of the Governors of the United States, 1789–1978. Band 2, Meckler Books, Westport, 1978. 4 Bände.
Dictionary of American Biography
Rodney E. Bell: A Life of Russell Alexander Alger. Ph.D. dissertation, University of Michigan, 1975
U.S. Congress: Memorial Addresses for Russell Alexander Alger. 59th Cong., 2nd sess. Washington, D.C.: United States Government Printing Office, 1907.
Michigan Historical Commission: Michigan Biographies: Russell Alger. Lansing 1924.
Michigan Commandery of the Military of the Loyal Legion of the United States.
Final Journal of the Grand Army of the Republic, 1957. Compiled by Cora Gillis, Jamestown, New York, Past National President, Daughters of Union Veterans of the Civil War, 1861–1865, Inc. and last National Secretary of the Grand Army of the Republic.


== Eksterne lenker ==
(en) Russell Alexander Alger – kategori av bilder, video eller lyd på Commons 
(en) Russell Alexander Alger – galleri av bilder, video eller lyd på Commons 
(en) Russell A. Alger hos Amerikas forente staters kongress' biografiske kartotek 
(en) Russell A. Alger hos American National Biography 
(en) Biografi på National Governors Associations hemsidor
(en) Russell A. Alger Papers Arkivert 20. august 2010 hos Wayback Machine. ved University of Michigan
(en) Political Graveyard
(en) Russell A. Alger hos Find a Grave